## Гусанькі *Станіслаў Шушкевіч*

Паляцелі гусанькі па цяпло,

Туды, куды лецейка ўцякло.

Як ляцелі нізенька над зямлёй,

Жаласліва крыкнулі ўсёй сям’ёй.

Рэкі і імша́рышчы[[1]](#footnote-1), сенажаць

Шкода шэрым гусанькам пакідаць.

Ды нядоўга ўда́лечы ім бываць,

Ды нядоўга гусанькам гараваць.

Зноў пачуем зво́ддалі[[2]](#footnote-2) шумны крык,

Калі прыйдзе радасны красавік.

Прынясуць нам з выраю зноў цяпло,

Што ў пару асеннюю ўцякло.

1. *Імша́рышчы* — лясістыя балоты, пакрытыя мохам. [↑](#footnote-ref-1)
2. *Зво́ддаль* — здалёку. [↑](#footnote-ref-2)